stanford-oval/wikipedia huggingface dataset:
Gregorius Hallenius

Halleniuksen väitöskirjan Wirmoënsis in Finlandia territorii memorabilia kansilehti.
Gregorius A. Hallenius (noin 1702–1772) oli suomalainen paikallishistorioitsija ja erityisesti Mynämäen kihlakunnan muinaismuistojen tutkija.
Halleniuksen kaksiosaista väitöskirjaa Wirmoënsis in Finlandia territorii memorabilia (1738, 1741) on verrattu Daniel Jusleniuksen Turun historiasta kertovaan teokseen Aboa Vetus et Nova. Hallenius kuvailee teoksessa paikkakunnan luontoa, väestöä ja historiaa, ja teos sisältää tietoja esimerkiksi Maunu Tavastista ja Hietamäen kirkosta. Työn pääohjaaja oli historioitsija Algoth Scarin, joka yleisemminkin edisti paikallishistorian tutkimusta Suomessa. Aarno Saleva käänsi siitä Hietamäkeä koskevan osan suomeksi vuonna 1997.. Toivo Viljamaa on suomentanut koko teoksen vuonna 2012.
Halleniuksen veli oli kielitieteilijä Matthias Hallenius.
Aiheesta muualla

Gregorius A. Hallenius: Wirmoënsis in Finlandia territorii memorabilia I–II.  Turku:  Pars I sub mod. Algothi A. Scarin, pars II sub. mod. Henrici Hassel, 1738, 1741.
Toivo Viljamaa: Territorium Wirmoënse: Gregorius Halleniuksen Mynämäen kihlakunnan kuvaus. Suomennos, johdanto ja selitykset.  (248 s)  Koneen säätiö, 2012.  ISBN 978-952-67496-1-7
Toivo Viljamaa: Johannes Ulvichiuksen runot Gregorius Halleniuksen Mynämäen historiassa. Auraica, Scripta a Societate Porthan edita, 2009, nro 2, s. 31–42.  Porthan-Seura ry. Artikkelin verkkoversio.
| Auktoriteettitunnisteet  |
| --- | --- |
Kansainväliset:  ISNI  VIAF  WorldCat 
Kansalliset:  Saksa  Suomi (KANTO) 
Henkilöt:  DDB  Ylioppilasmatrikkeli 1640–1852
Klinit

| Klinit |
| --- | --- |
 Marmoriklini (Clinus superciliosus)
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Viuhkaeväiset Actinopterygii
Lahko::  Luikerokalat Blenniiformes
Heimo::  Klinit Clinidae  Swainson, 1839
Katso myös
   Klinit Wikispeciesissä   Klinit Commonsissa 
Infobox OKNimi-testi OK: 
Klinit (Clinidae) on luikerokaloihin kuuluva heimo, jonka lajeja tavataan kaikista valtameristä.
Taksonomia

Varhaisimmat klinien heimoon kuuluvat fossiilit on ajoitettu eoseenikaudelle. Heimon lajien määrä vaihtelee lähteittäin. Nykyisin heimossa katsotaan olevan 26 sukua ja noin 90 lajia. Eräät kalatieteilijät katsovat klinien muodostavan yhdessä haukiluikeroiden (Chaenopsidae) ja tupsukkaiden (Labrisomidae) kanssa monofyleettisen heimon. Tässä luokittelutavassa klineihin kuuluisi noin 180 lajia ja 40 sukua.
Anatomia

Klinit ovat ulkonäöltään monimuotoinen heimo. Yhteisiä tekijöitä ovat pienet suomut, piikikkäät evät ja se, että selkäevän etuosan ruodot ovat usein takaosan ruotoja korkeammat. Päässä on usein karvamaisia tai piikkimäisiä ulokkeita. Väriltään klinilajit ovat usein hyvin kirjavia ja sulautuvat hyvin elinympäristöönsä. Useimmat heimon kaloista ovat melko pienikokoisia, noin 5 cm:n pituisia, mutta suurin laji kelppiklini (Heterostichus rostratus) voi saavuttaa 60 cm:n pituuden.
Levinneisyys ja elintavat

Klinejä tavataan Atlantin, Intian valtameren ja Tyynenmeren alueilta. Erityisen yleisiä ne ovat eteläisen Afrikan ja Australian sekä Yhdysvaltain rannikoilla. Tyypillisesti ne elävät lauhkeissa vesissä. Klinit ovat tyypillisesti melko matalan veden lajeja ja ne elävät kivikoissa, koralliriutoilla, vesikasvien ja levien seassa ja vuorovesilammikoissa.
Klinit elävät lähellä pohjaa ja syövät pieniä kaloja ja selkärangattomia eläimiä, kuten matoja ja äyriäisiä. Suurin osa heimon kaloista kutee, mutta jotkut synnyttävät eläviä poikasia. Lisääntyminen tapahtuu keväisin. Koiras vartioi munia. Eräitä heimon lajeja voidaan pitää akvaarioissa.
Klooriksylenoli

| Klooriksylenoli |
| --- | --- |


Tunnisteet
IUPAC-nimi:  4-kloori-3,5-dimetyylifenoli
CAS-numero:  88-04-0
PubChem CID:  2723
SMILES:  CC1=CC(=CC(=C1Cl)C)O
Ominaisuudet
Molekyylikaava:  C8H9ClO
Moolimassa:  156,602 g/mol
Sulamispiste:  115,5 °C
Kiehumispiste:  246  °C
Liukoisuus veteen:  Veteen 0,5 g/l
Klooriksylenoli (C8H9ClO) on kloorattuihin fenolijohdannaisiin kuuluva orgaaninen yhdiste. Yhdistettä käytetään antiseptisenä ja desinfioivana aineena. Klooriksylenoli kuuluu WHO:n laatimaan tärkeimpien lääkeaineiden luetteloon. Yhdisteen anatomis-terapeuttis-kemiallisen lääkeluokituksen (ATC) koodi on D08AE05.
Ominaisuudet, käyttö ja valmistus

Huoneenlämpötilassa klooriksylenoli on kiteistä ainetta, joka liukenee hieman veteen. Klooriksylenoli tehoaa useisiin bakteereihin ja sen teho on parempi grampositiivisia kuin gramnegatiivisia bakteereja vastaan. Sen antibakteeriset ominaisuudet perustuvat siihen, että se häiritsee soluseinän normaalia toimintaa ja estää ATP:n biosynteesiä. Klooriksylenolia voidaan käyttää muun muassa antibakteerisissa saippuoissa ja liuoksena lääketieteellisten välineiden desinfiointiin. Sitä käytetään usein yhdessä muiden antibakteeristen fenolijohdannaisten kanssa. Australiassa klooriksylenolia sisältäviä valmisteita voidaan käyttää agakonnien tappamiseen.
Klooriksylenolia valmistetaan klooraamalla 3,5-dimetyylifenolia.
Aiheesta muualla

DrugBank: Chloroxylenol (englanniksi)
Kyoto Encyclopedia of Genes and Genomes (KEGG): Chloroxylenol (englanniksi)
ChemBlink: 4-Chloro-3,5-dimethylphenol (englanniksi)
Kloorimonofluoridi

| Kloorimonofluoridi |
| --- | --- |


Tunnisteet
CAS-numero:  7790-89-8
PubChem CID:  123266
Ominaisuudet
Molekyylikaava:  ClF
Moolimassa:  54,45 g/mol
Ulkomuoto:  Väritön kaasu
Sulamispiste:  –155,6 °C
Kiehumispiste:  –100,1 °C
Tiheys:  1,62 (–100 °C)
Kloorimonofluoridi tai kloorifluoridi (ClF) on kloorin ja fluorin muodostama molekyyliyhdiste, niin kutsuttu interhalogeeniyhdiste. Yhdistettä voidaan käyttää fluorausreagenssina.
Ominaisuudet

Huoneenlämpötilassa kloorimonofluoridi on ilmaa raskaampaa väritöntä kaasua. Nestemäisenä se on kellertävää ja kiinteänä valkoista. Yhdiste on hyvin reaktiivinen ja reagoi voimakkaasti esimerkiksi veden kanssa muodostaen vetyfluoridia ja hypokloorihapoketta. Monet orgaaniset yhdisteet voivat jopa syttyä palamaan aineen vaikutuksesta. Kloorimonofluoridi on voimakkaasti fluoraava reagenssi, joka reagoi esimerkiksi eteenin kanssa fluorikloorietaaniksi, volframin kanssa volframiheksafluoridiksi, hiilimonoksidin kanssa karbonyylifluoridiksi ja rikkitrioksidin kanssa fluoririkkihapoksi. Kloorimonofluoridi esiintyy kemiallisessa tasapainossa klooritrifluoridin ja fluorin kanssa.
Valmistus ja käyttö

Kloorimonofluoridia voidaan valmistaa kloorin ja fluorin välisellä reaktiolla noin 250 °C:n lämpötilassa kuparilastujen toimiessa katalyyttinä. Yhdistettä voidaan valmistaa myös kuumentamalla klooritrifluoridia ja klooria 300 °C:n lämpötilaan.
Kloorimonofluoridia voidaan käyttää fluoraavana reagenssina.
Tomasz Kłos

Tomasz Kłos
Tomasz Kłos (s. 7. maaliskuuta 1973 Zgierz) on puolalainen jalkapalloilija, pelipaikaltaan puolustaja.
Kłos on urallaan pelannut ammattilaisena ŁKS Łódźissä, AJ Auxerressa, 1. FC Kaiserslauternissa, Boruta Zgierzissä (myös juniorivuosina), 1. FC Kölnissä ja Wisła Krakówissa. Hän on voittanut Puolan liigamestaruuden kolmasti (1998, 2004, 2005). Maajoukkueessa Kłos pelasi 69 ottelua ja teki kuusi maalia. Hänen ainoat arvokisansa olivat vuoden 2002 MM-kilpailut, joissa hän pelasi yhden ottelun avauskokoonpanossa ja tuli yhdessä ottelussa kentälle 50. minuutilla.
Klorantraniliproli

| Klorantraniliproli |
| --- | --- |


Tunnisteet
IUPAC-nimi:  5-bromi-N-[4-kloori-2-metyyli-6-(metyylikarbamoyyli)fenyyli]-2-(3-klooripyridin-2-yyli)pyratsoli-3-karboksamidi
CAS-numero:  500008-45-7
PubChem CID:  11271640
SMILES:  CC1=CC(=CC(=C1NC(=O)C2=CC(=NN2C3=C (C=CC=N3)Cl)Br)C(=O)NC)Cl
Ominaisuudet
Molekyylikaava:  C18H14N5BrCl2O2
Moolimassa:  483,142 g/mol
Sulamispiste:  209 °C
Liukoisuus veteen:  0,00088 g/l (20 °C)
Klorantraniliproli (C18H14N5BrCl2O2) on heterosyklisiin amideihin kuuluva orgaaninen yhdiste. Yhdistettä voidaan käyttää hyönteismyrkkynä maataloudessa.
Ominaisuudet, valmistus ja käyttö

Huoneenlämpötilassa klorantraniliproli on kellertävää kiteistä ainetta. Yhdiste ei käytännöllisesti katsoen liukene veteen. Klorantraniliproli on myrkyllistä hyönteisille, koska se sitoutuu niiden ryanodiinireseptoreihin. Tämän seurauksena kalsiumionien virtaus soluihin kasvaa aiheuttaen lihasten halvautumista. Nisäkkäille yhdiste ei ole myrkyllistä. Klorantraniliproli heikentää mehiläisten lentokykyä.
Klorantraniliprolia valmistetaan 5-bromi-2-(3-klooripyridin-2-yyli)pyratsoli-3-karboksyylihapon ja 4-kloori-6-metyyliantraniiliamidin välisellä reaktiolla.
Klorantraniliprolia käytetään erityisesti tuholaisperhosia vastaan. Se hyväksyttiin markkinoille Euroopan unionin alueella vuonna 2014.
Kloramiini

| Kloramiini |
| --- | --- |

Tunnisteet
IUPAC-nimi:  Natriumkloori-(4-metyylifenyyli)sulfonyyliatsanidi
CAS-numero:  127-65-1
PubChem CID:  3641960
SMILES:  CC1=CC=C(C=C1)S(=O)(=O)[N-]Cl.[Na+]
Ominaisuudet
Molekyylikaava:  C7H7ClNNaO2S
Moolimassa:  227,64 g/mol
Sulamispiste:  167–169 °C
Tiheys:  1,4 g/cm3
Kloramiini eli Kloramiini-T on vesiliukoinen antiseptinen yhdiste, jota käytetään muun muassa desinfiointiin. Kloramiinia on käytetty jo pitkään desinfiointiaineena sairaaloissa. Se tehoaa mm. hepatiitti- ja hi-viruksiin. Toisin kuin tavallisempi natriumhypokloriitti, kloramiini on heikosti emäksinen, lähes hajuton eikä se ole voimakas valkaisuaine. Kloramiinia käytetään myös orgaanisessa synteesissä reagenssina, missä se toimii elektrofiilisen kloorin lähteenä tai Sharplessin oksyaminaatiossa tosyyliamidiryhmän lähteenä.
Yhdisteen kemiallinen kaava on C7H7ClNNaO2S ja rakennekaava CH3(C6H4)SO2NClNa.. Kidevedettömän kloramiini-T:n moolimassa on 227,64 g/mol ja CAS-numero 127-65-1. Se tunnetaan myös nimillä p-tolueenisulfoniklooriamidinatrium, p-toluolisulfonkloramidinatrium, N-natrium-N-kloori-p-toluolisulfonamidi, natrium-ptolueenisulfonkloramidi ja tosyyliklooriamidinatrium.
Rakenteeltaan kloramiini on valkoista, kiteistä jauhetta, jonka haju muistuttaa klooria. Koostumus on pysyvä normaalilämpötilassa ja -paineessa. Aineen pH-arvo on 8–10 (50 g/l, 20 °C). Sen leimahduspiste on 192 °C, vesiliukoisuus 150 g/l.
Vaikka kloramiini on mainittu eräissä lähteissä myrkyttömäksi, se on terveydelle haitallista nieltynä. Aine kehittää myös myrkyllisiä kaasuja sekoittuessaan happoihin sekä on syövyttävää joutuessaan iholle, silmiin tai limakalvoille. Kloramiinin hengittäminen voi myös aiheuttaa herkistymisreaktion. Vesiliukoisena aine liukenee veteen ja leviää vesien mukana ympäristöön. Kloramiinin on havaittu aiheuttavan ammattiastmaa ja -nuhaa.
Aiheesta muualla

PubChem: Chloramine-T (englanniksi)
KEGG: Chloramine T (englanniksi)
Tapani Klöf

| Tapani Klöf> Henkilötiedot |
| --- | --- |
Syntynyt: 16. maaliskuuta 1916 Ikaalinen
Kuollut: 9. marraskuuta 1983 (67 vuotta) Hämeenlinna
Sotilashenkilö
Palvelusmaa(t):   Suomi
Palvelusvuodet:  1937–1976
Komentajuudet:  Tykistökoulu (1960-62) Karjalan Tykistörykmentti (1963-66)
Taistelut ja sodat:  talvisota, jatkosota
Sotilasarvo:  kenraalimajuri
Kunniamerkit:  SL komentajamerkki  VR3 tammenlehvien kera
Tapani Ensio Klöf (16. maaliskuuta 1916 Ikaalinen –  9. marraskuuta 1983) oli suomalainen tykistössä palvellut kenraalimajuri.
Tapani Klöf syntyi maaliskuussa 1916 Ikaalisissa. Hänen vanhempansa olivat liikkeenharjoittaja Toivo Daniel Klöf ja Tyyne Maria o.s. Salmio. Klöf toimi Messukylän suojeluskunnassa vuosina 1932-1935 ja kirjoitti ylioppilaaksi Tampereen Klassillisesta Lyseosta vuonna 1935 ja suoritti sen jälkeen varusmiespalveluksensa Kenttätykistörykmentti 3:ssa suorittaen myös Reserviupseerikoulun. Varusmiespalveluksen jälkeen Klöf jatkoi Kadettikouluun ja valmistui 21. kadettikurssilta 1939. Täämn jälkeen hän toimi KTR3:ssa nuorempana upseerina (vänrikkinä). Talvisodan sytyttyä hän toimi Kenttätykistörykmentti 12:ssa patterin päällikkönä Kollaalla ja Uomaalla. Välirauhan aikana hän toimi patterin päällikkönä RUK:ssa vuosina 1939–1941. Jatkosodassa 1941-1944 hän toimi KTR4:n patteristoupseerina Syvärillä, Kannaksella ja Tornion rintamalla. Lapin sodassa 1945 hän toimi KTR1:n patterinpäällikkönä Kilpisjärvellä.
Klöd avioitui Kirsti Inkeri Ikosen (1913–2003) kanssa vuonna 1944 ja perheeseen syntyi kaksi lasta. Vuonna 1947 Klöf suoritti tykistön kapteenikurssin ja opiskeli 1948-1950 Sotakorkeakoulun aseteknillisellä linjalla. Sodan jälkeen Klöf toimi 1945–1946 patterinpäällikkönä KTR 1:ssa ja 1951–1959 opettajan ja upseeriosaston johtajana Tykistökoulussa. 1960-1962 Klöf toimi Tykistökoulun johtajana ja Karjalan tykistörykmentin komentajana 1963-1966. Seuraavaksi hänestä tehtiin kenttätykistön tarkastaja vuosiksi 1967-1973, minkä jälkeen hän toimi vielä sotavarustepäällikkönä.
Upseerin uransa ohessa Klöf kuului Upseeriliiton Helsingin osaston hallitukseen 1952, Kenttätykistön säätiön hallitukseen 1960–1973. Hän oli Suomen Sotatieteellisen seuran selostaja 1954–1958 ja yleissotatieteellisen jaoston arvostelulautakunnan jäsen 1962-1975.
Ylennykset: Vänrikki 1939, luutnantti 1940, kapteeni 1942, majuri 1951, everstiluutnantti 1956, eversti 1961, kenraalimajuri 1973.
Taolainen filosofia

Dao (道) on Taolaisen filosofian keskeisin käsite.
Taolainen filosofia tarkoittaa taolaisuuteen liittyviä filosofisia käsitteellistyksiä ja oppirakennelmia sekä taolaisuutta kiinalaisen filosofian koulukuntana. Taolaisuus itsessään on luonteeltaan filosofis-uskonnollinen traditio, jonka juuret ovat paitsi kiinalaisissa luonnonuskonnoissa, myös filosofisluonteisissa ajatustraditioissa.
Taolaisuuden sisällä on erotettavissa luonteeltaan enemmän mystiikkaa painottavia ajatussuuntauksia, ja luonteeltaan pikemmin sekulaaria filosofiaa muistuttavia ajatussuuntauksia. Traditiot eivät kuitenkaan juuri liity toisiinsa, ja niitä yhdistää lähinnä yhteinen alkuperä. Tällöin filosofiseen taolaisuuteen viitataan usein Lao-Zhuang filosofiana. Käsite painottaa Laozin ja Zhuangzin merkitystä taolaiselle filosofialle. Tälle vastakkainen ja luonteeltaan enemmän uskonnollinen taolaisuuden suuntaus on Huang-Lao.
Taolaisen filosofian tärkeimmät klassiset perusteokset ovat Daodejing ja Zhuangzi. Kyseiset teokset ovat kokoelma useiden eri kirjoittajien useiden vuosisatojen aikana kirjoittamia tekstejä. Vaikka Daodejing nauttii taolaisuudessa yleensä suurimman klassikkoteoksen asemaa, on taolaisen filosofian kannalta Zhuangzi sitä merkittävämpi.
Taolaisen filosofian käsitteet

Taolainen filosofia jakaa osin saman käsitejärjestelmän muun kiinalaisen filosofian kanssa. Käsitteistä keskeisin on dao, joka kuvaa asioiden luonnollisia tapoja toimia tai luonnollisia "menettelytapoja". Muita keskeisiä käsitteitä ovat de, joka voidaan kääntää tarkoittamaan hyvettä; ming, joka tarkoittaa asian nimeä; chang, joka viittaa asian pysyvyyteen tai muuttumattomuuteen; wu wei, jolla tarkoitetaan "teotonta tekoa" eli tapaa antaa asioiden toteutua niiden luonnollisella tavalla sekä pu, joka viittaa yksinkertaisuuteen, muokkaamattomuuteen ja luonnollisuuteen. Koska käsitteet eivät käänny yksiselitteisillä tavoilla länsimaisille kielille, käytetään länsimaisessa taolaista filosofiaa käsittelevässä kirjallisuudessa usein joko osaa tai kaikkia niistä kääntämättä.
Taolaisen filosofian käsitteet > Dao

Dao (道 pinyin: dào; Wade-Giles: tao) on taolaisen filosofian peruskäsite. Käsite ei kuitenkaan ole yskinomaan taolaisuuteen liittyvä, vaan se esiintyy laajasti lukuisissa muissa kiinalaisen filosofian suuntauksissa. Esimerkiksi kungfutselaisuuden piirissä sillä on yhtä lailla merkittävä rooli. Alun perin sanan dao kirjaimellinen merkitys viittaa tiehen. Sittemmin sen merkitys on laajentunut käsittämään "tietä, jota käytetään päämäärän saavuttamiseen" tai yleisemmin "menettelytapaa". Vaikka käsite on yhteinen monille klassisen kiinalaisen filosofian suuntauksille, on taolaisen filosofian tapa suhtautua daoon kuitenkin osin poikkeava muista traditioista.
Klassisessa kiinalaisessa filosofiassa daon käsitettä on tarkasteltu ainakin kolmessa eri kontekstissa. Ensinnä dao voi ilmetä ihmisten yhteiskunnallista elämää kuvaavana ihmisen daona. Toisaalta daoa voidaan tarkastella "taivaallisena (tian) daona", eli luonnollisia asioita koskevana daona ja kolmanneksi voidaan puhua "suuresta daosta" jolloin dao viittaa koko olemassaolevan todellisuuden daoon.
Näistä ihmisen dao kuvaa sitä, miten ihminen elää, toimii ja on osana ihmisyhteisöä. Ihmisen dao omaa normatiivisen luonteen - se kuvaa sitä, miten ihmisen tulee elämäänsä järjestää ja suunnitella. Erityisesti se kuvaa sitä, miten hallitsijan tulisi valtiollisia asioita hoitaa ja miten hänen tulisi päämääriinsä pyrkiä. Dao tässä merkityksessä on erityisen keskeisessä asemassa kungfutselaisuudessa, joka pyrkii kuvaamaan ihmiselle normatiivisesti suotavia toimintamalleja ja yhteiskunnallisia toimintatapoja. Taolaisen filosofian kiinnostus kuitenkin liittyy enemmän taivaallisen daon ja suuren daon tarkasteluun, kun taas ihmisen dao nähdään tulkinnasta riippuen joko toissijaisena, irrelevanttina tai jopa kielteisenä ilmiönä.
Taolaisen filosofian käsitteet > De

De (德) on toinen taolaisen etiikan kannalta keskeinen käsite. De suomennetaan usein hyveeksi, mikä vastaa melko hyvin käsitteen merkitystä, joskin sen merkitys taolaisuudessa on joiltain osin tätä spesifimpi. De viittaa asioiden tai olentojen olemukseen sisältyvään voimaan, jonka mukaan toimiessaan asia luontaisesti toimii daon mukaisella tavalla. Tässä suhteessa de voidaan mieltää ikään kuin universaalin daon partikulaariksi ilmenemiseksi jossakin tietyssä olennossa.
Taolaisen filosofian käsitteet > Wu wei

Wu wei (無為) kytkeytyy läheisesti den käsitteeseen, ja se kuvaa taolaisen filosofian mukaista ihannehallitsijan toimintatapaa. Sanaparin osa wu tarkoittaa olematonta. Tässä kontekstissa se voi myös tarkoittaa esimerkiksi kieltoa tai kehotusta välttää asiaa, joka sanaan liitetään. Wei puolestaan tarkoittaa joko toimintaa tai tarkoitusta. Yleinen käännös on "teoton toiminta". Tällöin ajatuksena on, että tavoiteltavassa tilanteessa asioiden luonnolliseen toteutumistapaan ei keinotekoisesti puututa, jolloin asioiden oma de pääsee luonnostaan kehittymään daon mukaiseen luonnolliseen suuntaan.
Käsite wei on kuitenkin tätä kompleksisempi ja tarjoaa mahdollisuuden myös sofistikoituneemmille tulkintalinjoille. Wei voi esiintyä merkityksessä, jossa se viittaa toiminnan keinotekoisuuteen, inhimillisyyteen tai käsitteellisyyteen. Toiminta josta wei on riisuttu on tällöin ei-keinotekoista ja sellaista, joka ei perustu inhimillisiin normistoihin tai käsitteellistyksiin.
Esimerkkinä tämän kaltaisesta teottomasta toiminnasta Zhuangzi antaa teurastajan, joka uppoutuessaan työhönsä saattaa tehtävässään toimia yhtä suurella tarkkuudella, ammattitaidolla ja omistautumisella kuin tanssiaan esittävä tanssija. Keskeistä on, että toiminnalle omisatutunut lahjakas ammattilainen ei mieti toimintaansa käsitteellisesti, vaan toiminta sujuu häneltä "luonnostaan". Halveksitun teurastajan rinnastaminen tanssijaan osoittaa, että Zhuangzin mukaan teon sosiaalinen arvostus ei määritä sen tosiasiallista arvostettavuutta ja moraalista luonnetta. Pikemmin teon arvostettavuus tulee arvioida sen mukaan, missä määrin teko toteuttaa tekijänsä detä. Ihanteellinen toiminta onkin taolaisen filosofian mukaan omistautunutta ja aktiivista, mutta samalla myös luonnollista.
Joskus wu wein käsite liitetään länsimaissa talouspoliittiseen käsitteeseen laissez-faire. Tällöin wu wein soveltamisen valtiollisissa asioissa ajatellaan olevan passiivisuutta ja teottomuutta, jotta asiat saavat toteutua ilman hallitsijan keinotekoisia interventioita. Tulkintaa voidaan pitää virheellisenä tai ainakin ongelmallisena, sillä wu wei ei viittaa toiminnan passiivisuuteen, vaan pikemmin luonnollisuuteen ja hyveen eli ten mukaiseen toimintamalliin.
Taolaisen filosofian käsitteet > Ming

Ming (名) viittaa asioiden nimiin. Käsite ilmenee taolaisessa filosofiassa ainakin kahdella tavalla. Ensinnä Daodejing sisältää ajatuksen nimiin erottamattomasti liittyvästä vastakohtaisuudesta. Jos jotakin asiaa nimetään jollakin nimellä, tulee tietää paitsi mitä kyseinen nimi pitää sisällään, myös se, mitä kaikkea kyseiseen nimeen ei sisälly. Näin ollen jokainen nimettävissä oleva asia sisältää väistämättä myös vaateen sille, että sille vastakkainen tai ainakin jollain tapaa sitä täydentävä asia on olemassa ja nimettävissä.
Tästä ajatuksesta voidaan johtaa mingin toinen merkitys taolaisessa filosofiassa. Jos ihminen luo asioita ja niiden vastakohtia nimeämällä niitä, vaikuttaa tällöin siltä, että nimetyt asiat ovat vain ihmisen itsensä todellisuudesta leikkaamia osia. Nimellä taas ei voida koskaan tavoittaa koko todellisuutta, koska määritelmällisesti nimi poimii todellisuudesta aina vain rajatun osan. Todellisuuden aidompi, nimiä edeltävä luonne, vaikuttaisi tällöin olevan nimillä saavuttamattomissa oleva jäsentymätön kaaos. Tätä kaaosta jäsentääkseen ja hallitakseen ihmiset taas luovat käsitteitä.
Taolaisen filosofian käsitteet > Pu

Pu (樸) käännetään joskus veistämättömäksi puuksi. Käsitteenä se viittaa kohteensa primitiivisyyteen, yksinkertaisuuteen ja luonnonmukaisuuteen. Pu on tila, joka saavutetaan hylkäämällä ihmisten asioille antamat keinotekoiset käsitteellistykset (ming) ja muokkaamalla oma toiminta luonnolliseksi, wu wein kaltaiseksi toiminnaksi. Veistämättömyys kuvaa pu:n käsitettä siltä osin hyvin, että käsitettä käytetään taolaisessa filosofiassa ennen kaikkea kehotettaessa erilaisista distinktioista ja keinotekoisista jaotteluista luopumiseen. Todellisuutta siis ei tulisi "leikata" järjellä käsiteltäviksi paloiksi vaan hyväksyä se sellaisenaan.
Taolaisen filosofian käsitteet > Chang

Chang (常) viittaa muuttumattomaan tai ikuiseen. Käsitettä käytetään taolaisessa filosofiassa viittaamaan paitsi asian pysyvään luonteeseen, myös laajemmin esimerkiksi toden tai universaaliuden synonyyminä. Daodejingin tunnettu avauslause "dao, jonka voi sanoin ilmaista, ei ole muuttumaton dao" kuvaa hyvin käsitteen merkitystä. Vain sellainen dao, jota on aina ja kaikkialla sama kaikille olennoille, on muuttumaton ja universaalisti merkittävä.
Knittelisäe

Knittelisäe (myös kalikkasäe tai ketjusäe) on saksalainen runomitta, jonka säkeet ovat nelipolvisia ja loppusoinnullisia. Painottomien tavujen määrä säkeissä voi vaihdella.
Mikael Agricola käytti knittelisäettä kirjojensa esipuheissa ja kirjoitustapa oli hänen aikanaan muutenkin laajalti käytössä erityisesti saksankielisessä kirjallisuudessa. Seuraava knittelisäe-esimerkki on Agricolan rukouskirjan esipuheesta, joka perustelee kirjan suomentamista:
"Kyllä se kuulee suomen kielen,
joka ymmärtää kaikkien mielen."
Kloroosi

Vasemmalla on paprikan lehti, jossa on kloroosia. Oikealla normaali ja terve lehti.
Vakavasta kloroosista kärsivä albiino-maissikasvi.
Kloroosi tarkoittaa kasveissa esiintyvää viherkatoa, kun lehtivihreää ei pääse kehittymään tai se alkaa hajota. Kloroosi aiheuttaa kasvin lehtien vaalenemista tai kellastumista. 
Lehtien väri muuttuu, koska lehtivihreän hajotessa lehden keltaiset värit tulevat esiin. Kloroosin vakavampi muoto on nekroosi, jossa lehden solukko alkaa kuolla.
Kloroosi voi johtua esimerkiksi maaperän liiallisesta kosteudesta, juurivaurioista, juurien pakkautumisesta liian lähelle toisiaan, korkeasta alkaliteetistä tai maaperän ravinnevajauksesta.
Aiheesta muualla

Kuvia tai muita tiedostoja aiheesta Kloroosi Wikimedia Commonsissa